กรุงศรีหนี้เสียต่ำ ยอดยึดรถหดตัว
กรุงศรี ออโต้ กดเอ็นพีแอลไม่เกิน 2% ราคารถมือสองฟื้นตัว ยอดรถยึดลดลง
27 เม.ย. 2559

กรุงศรี ออโต้ กดเอ็นพีแอลไม่เกิน 2% ราคารถมือสองฟื้นตัว ยอดรถยึดลดลง 
นายไพโรจน์ ชื่นครุฑ ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา เปิดเผยว่า จากราคารถยนต์มือสองที่เริ่มปรับตัวสูงขึ้นและใกล้กลับมาสู่ภาวะสมดุล ได้ส่งผลให้สินเชื่อเช่าซื้อของบริษัท กรุงศรี ออโต้ มีจำนวนรถยึดที่น้อยลง เพราะหากลูกค้าผ่อนค่างวดต่อไม่ไหว ก็สามารถขายรถได้ในราคาที่ดีขึ้นและนำมาปิดบัญชีได้ ทำให้โดยรวมแล้วหนี้ที่ไม่ก่อให้เกิดรายได้หรือเอ็นพีแอลลดลงด้วย ซึ่งปีนี้ตั้งเป้าไว้ไม่ให้เกิน 2%
ทั้งนี้ ในช่วงไตรมาสแรกที่ผ่านมา บริษัทปล่อยสินเชื่อใหม่ได้ 3.53 หมื่นล้านบาท เติบโต 29% เมื่อเทียบกับช่วงเดียวกันของปีก่อน ปัจจัยหลักมาจากยอดขายรถใหม่และรถมือสองที่เพิ่มขึ้น อย่างไรก็ตามในช่วงไตรมาส 2 ของทุกปีจะเป็นช่วงที่ลูกค้าชะลอการซื้อรถ ทำให้บริษัทต้องร่วมมือกับพันธมิตรค่ายรถยนต์ ตัวแทนจำหน่ายรถยนต์หรือดีลเลอร์ เพื่อกระตุ้นยอดขายต่อเนื่องตลอดทั้งปี
สำหรับภาพรวมในปีนี้ บริษัทตั้งเป้าเพิ่มส่วนแบ่งตลาดยอดสินเชื่อใหม่อีก 3% เป็น 25% เมื่อเทียบกับสิ้นปีก่อนที่ทำได้ 22% โดยปล่อยสินเชื่อใหม่ให้ได้ 1.15 แสนล้านบาท และมียอดสินเชื่อคงค้างอยู่ที่ 2.62 แสนล้านบาท